Document ID: 31990R2248

*****
ΚΑΝΟΝΙΣΜΟΣ (ΕΟΚ) αριθ. 2248/90 ΤΗΣ ΕΠΙΤΡΟΠΗΣ
της 31ης Ιουλίου 1990
για τροποποίηση του κανονισμού (ΕΟΚ) αριθ. 2681/83 για τις λεπτομέρειες εφαρμογής του καθεστώτος ενίσχυσης για τους ελαιούχους σπόρους
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2902/89 (2),
Εκτιμώντας:
ότι το άρθρο 2 παράγραφος 3 του κανονισμού (ΕΟΚ) αριθ. 2681/83 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1685/90 (4), καθορίζει την έννοια της ενσωματώσεως για την επιλεξιμότητα των ενισχύσεων στην παραγωγή · ότι η ενίσχυση μπορεί να πληρωθεί όταν οι ελαιούχοι σπόροι ενσωματώνονται, δηλαδή μεταποιούνται και αναμειγνύονται για να σχηματίσουν ζωοτροφή χωρίς εξαγωγή ελαίου· ότι, στις αποδόσεις στις διάφορες γλώσσες υπάρχει ασάφεια όσον αφορά τον ελάχιστο αριθμό των προϊόντων με τα οποία πρέπει να αναμειχθούν οι ελαιούχοι σπόροι για να μπορούν να επωφεληθούν ενισχύσεως στην παραγωγή· ότι πρέπει να διευκρινισθεί το σημείο αυτό· ότι πρέπει να προσδιοριστεί ότι, για να υπάρξει επιλεξιμότητα στην πληρωμή ενισχύσεως, τα προϊόντα πρέπει να έχουν μεταποιηθεί κατά τρόπο μη αντιστρεπτό και να μη μπορούν πλέον να αποτελέσουν αντικείμενο άλλων αιτήσεων ενισχύσεως·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 η παράγραφος 3 του κανονισμού (ΕΟΚ) αριθ. 2681/83 αντικαθίσταται από το ακόλουθο κείμενο:
«3. ''Ενσωμάτωση'': ανάμειξη το λιγότερο με ένα άλλο προϊόν στις ζωοτροφές, των ελαιούχων σπόρων που συνθλίβονται ή αλέθονται πριν ή μετά τη διαδικασία της ανάμειξης, χωρίς εξαγωγή ελαίου. Η διαδικασία μεταποίησης θα πρέπει να αφαιρεί από τους σπόρους την ταυτότητά τους υπό τέτοιες προϋποθέσεις, ώστε ο αρμόδιος οργανισμός να μπορεί να διασφαλίσει ότι οι ελαιούχοι σπόροι που μεταποιήθηκαν κατ' αυτόν τον τρόπο δεν μπορούν να αποτελέσουν αντικείμενο νέας αίτησης για ενίσχυση.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Ιουλίου 1990.

Labels: 12
17
19
6